Skote klap toe polisie in lokval gelei wordArgieffoto ŉ Polisiebeampte is in die hospitaal opgeneem nadat hy geskiet is toe hy en sy kollega Woensdag in die vroeë oggendure in Delmas, Mpumalanga, in ŉ lokval gelei is. Luidens ŉ verklaring het die beamptes ŉ klagte ontvang van ŉ voertuigkaping en het hulle op die inligting gereageer. Toe hulle by die plek kom waar die “kaping” glo plaasgevind het, het ŉ man langs die pad gestaan en sy selfoonflits vir hulle gewaai. Die beamptes het vermoed die man is die klaer en het nader gery. “Hulle het die man genader, maar toe die weerkaatsing van ŉ koeriertrok in die bosse gesien. Skielik is daar uit die koeriertrokke skote afgevuur op die polisie se bakkie. Die polisiebeampte wat die voertuig bestuur het, het uitgespring en in die bosse geskuil, terwyl hy op die verdagtes teruggeskiet het.” Intussen het die ander beampte ook uitgespring en begin terugskiet, maar hy is in die onderlyf gewond. Die verdagtes het daarna op die vlug geslaan. Die beamptes het versterking ontbied en die gewonde beampte is na ŉ hospitaal geneem. Volgens die polisie is hy tans in ŉ stabiele toestand. Sake van onder meer poging tot moord en voertuigkaping word ondersoek. Niemand is nog in hegtenis geneem nie. Enigiemand met meer inligting word versoek om dit by kapt. Samson Mokomene by 072 421 9274 of Stop Misdaad by 08600 10111 aan te meld.